1984

10. juli 1984 på Colosseum i Oslo. Beat Street, en film om New Yorks myldrende hiphop-miljø, vises. Filmen starter hiphop-interessen i Norge.

– Man måtte ha sett den for å bli definert som en ekte hiphoper, sier Dansken fra Klovner i kamp (Alis, Dr. S, DJ Goldfinger og Dansken) som var seks år da filmen ble lansert.

Filmer som presenterer kulturen – Wild Style, Style Wars og ikke minst Beat Street – blir essensielle.

– Jeg ble ikke interessert i hiphop, jeg ble interessert i rap, sier Joddski (Jørg-1 fra Tungtvann med Poppa Lars).

Filmene inspirerer også Tech Rock fra Warlocks til å begynne med graffiti. – Jeg satt og skisserte Hiphop don’t stop hjemme hos bestemoren og bestefaren min.

Jayski fra A-Team/B.O.L.T Warhead mener at hiphop var gunstig for ham som sort ungdom i Norge. – Jeg fikk en identitet. Jeg representerte noe. Da var det full outfit, kassettspilleren med drithøy musikk på skulderen. Det var en komplett pakke.